IR-REGOLAMENT TAL-KUMMISSJONI (KEE) Nru 749/2000
tal-11 ta' April 2000
li jadatta l-kwantitajiet totali li hemm referenza dwarhom fl-Artikolu 3 tar-Regolament tal-Kunsill (KEE) Nru 3950/92 li jistabbilixxi imposti addizzjonali fis-settur tal-ħalib u l-prodotti mill-ħalib
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 3950/92 tat-28 ta' Diċembru 1992 li jistabbilixxi imposti addizzjonali fis-settur tal-ħalib u l-prodotti mill-ħalib ([1]), kif l-aħħar emendat bir-Regolament (KE) Nru 1256/1999 ([2]), u partikolarment l-Artikoli 3(2) u 4(2) tiegħu,
Billi:
(1) L-Artikolu 3(2) tar-Regolament (KEE) Nru 3950/92 jistabbilixxi li l-kwantitajiet totali ggarantiti għall-Finlandja jistgħu jiġu miżjuda sabiex jikkumpensaw lill-produtturi tas-"SLOM", sa massimu ta' 200 000 tunnellata metrika. B'mod konformi ma' l-Artikolu 6 tar-Regolament tal-Kummissjoni (KEE) Nru 671/95([3]), kif l-aħħar emendat bir-Regolament (KE) Nru 1390/95([4]), il-Finlandja nnotifikat il-kwantitajiet involuti għas-sena tas-suq 1999/2000.
(2) L-Artikolu 4(2) tar-Regolament (KEE) Nru 3950/92 jistabilixxi li l-kwantitajiet individwali ta' referenza jiżdiedu jew jiġu stabbiliti fuq it-talba ġġustifikata kif mistħoqq tal-produtturi sabiex jittieħed qies tal-bdil li jaffettwa l-kunsinnja tagħhom u/jew il-bejgħ dirett u li ż-żieda jew l-istabbiliment ta' din il-kwantità ta' referenza tkun bla ħsara għal tnaqqis korrispondenti fil-kwantità l-oħra ta' referenza li l-produttur ikollu l-pussess jew il-kanċellazzjoni tagħhom.
(3) Dawn l-aġġustamenti ma jistgħux iwasslu għal żieda, għall-Istat Membru kkonċernat, fis-somma tal-kunsinnji u tal-bejgħ dirett li hemm referenza dwarhom fl-Artikolu 3 tar-Regolament (KEE) Nru 3950/92. Meta l-kwantitajiet individwali ta' referenza jgħaddu minn bidla definittiva, il-kwantitajiet li hemm referenza dwarhom fl-Artikolu 3 jkunu aġġustati kif jixraq.
(4) B'mod konformi mat-tielet inċiż ta' l-Artikolu 8 tar-Regolament tal-Kummissjoni (KEE) Nru 536/93([5]), kif l-aħħar emendat bir-Regolament (KE) Nru 1255/98([6]), il-Belġju, id-Danimarka, il-Ġermanja, Spanja, Franza, l-Irlanda, l-Italja, l-Olanda, l-Awstrija, il-Portugall, il-Finlandja u r-Renju Unit innotifikaw il-kwantitajiet li għaddew minn bidla definittiva b'mod konformi mat-tieni subparagrafu ta' l-Artikolu 4(2) tar-Regolament (KEE) Nru 3950/92.
(5) Il-kwantitajiet totali applikabbli għall-perjodu mill-1 ta' April 1999 sal-31 ta' Marzu 2000 stabbiliti fit-tabella mogħtija fl-Artikolu 3(2) tar-Regolament (KEE) Nru 3950/92 u b'konsegwenza ta' dan, dawk applikabbli għall-perjodi sussegwenti stabbiliti fl-Anness ma' dak ir-Regolament għandhom għalhekk jiġu aġġustati.
(6) Il-miżuri li hemm provvediment dwarhom f'dan ir-Regolament huma bi qbil ma' l-opinjoni tal-Kumitat ta' Ġestjoni tal-Ħalib u l-Prodotti mill-Ħalib,
ADOTTAT DAN IR-REGOLAMENT:
L-Artikolu 1
Ir-Regolament (KEE) Nru 3950/92 huwa emendat kif ġej:
1. It-tabella fl-Artikolu 3(2) hija mibdula b'dik mogħtija fl-Anness I ta' hawn taħt.
2. L-Anness huwa mibdul bl-Anness II ta' hawn taħt.
L-Artikolu 2
Dan ir-Regolament għandu jidħol fis-seħħ fis-seba' jum ta' wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fil-11 ta' April 2000.